Sakeliga bekommerd oor ‘regulatoriese oordaad’(Foto: Sonder Quest/Unsplash) Die organisasie Sakeliga het die toegewings oor die verkoop en aflewering van warm kosse wat die regering vandag aangekondig het, verwelkom en sê dit volg op sy voorstelle en eise in dié verband aan die departement van handel, nywerheid en mededinging. Minister Ebrahim Patel het Saterdag verskeie voorgestelde verslappings aan die regulasies aangekondig wat op vlak 4 ingestel gaan word. Sakeliga sê egter ondanks die bemoedigende verwikkelinge is hy steeds van mening dat die voorgestelde regulasies oordadig is. “Suid-Afrika loop tans die risiko van ŉ ekonomiese en maatskaplike ramp. Geen hoeveelheid stimulus kan ŉ heropening van die ekonomie – onderhewig aan risikobeperkings eerder as prohibisies op sekere sektore en produkte – vervang nie,” het die organisasie Saterdag gesê. “Die ekonomie sal net voldoende kan herstel as ons besighede uit alle industrieë toelaat om rondom risiko’s te innoveer, hul bedrywighede teen enige winsgewende vlak te hervat en om enige produkte aan hul klante te lewer.” Sakeliga sê die die voorgestelde regulasies is ongelooflik ingewikkeld en gaan onmoontlik wees om aan te voldoen – selfs vir sakeondernemings of lede van die publiek wat in goedertrou optree.